[pic] | COMISIA COMUNITĂŢILOR EUROPENE |

Bruxelles, 22.7.2009

COM(2009) 377 final

2009/0103 (CNS)

Propunere de

REGULAMENT AL CONSILIULUI

de abrogare a unor acte caduce ale Consiliului în domeniul politicii agricole comune

EXPUNERE DE MOTIVE

O serie de acte adoptate în ultimele decenii sunt încă în vigoare, deși și-au epuizat în totalitate efectele. Aceste acte au devenit caduce ca urmare a caracterului lor temporar sau ca urmare a preluării conținutului lor de către acte ulterioare. Mai multe măsuri legate de aderarea noilor state membre au devenit caduce după aderarea acestora. Parlamentul European, Consiliul și Comisia au convenit în cadrul acordului interinstituțional „O mai bună legiferare” asupra faptului că legislația comunitară trebuie actualizată, iar volumul acesteia trebuie redus prin abrogarea actelor care nu mai sunt aplicabile[1]. Actele a căror pertinență a încetat trebuie retrase din acquis-ul comunitar în scopul creșterii transparenței și a certitudinii legislației comunitare.

Comisia a acționat de mai multe ori în sensul retragerii din acquis a legislației caduce, parțial prin intermediul procedurii clasice de abrogare, parțial prin declararea caducității actelor respective ale Comisiei. Recent, Comisia a declarat caduce aproximativ 250 de acte în domeniul agricol[2]. În comunicarea sa „O PAC simplificată pentru Europa – o reușită pentru toți” din 18 martie 2009, Comisia și-a confirmat intenția de a „curăța” reglementările din domeniul agricol[3]. Prezenta propunere este prevăzută în programul permanent de simplificare adoptat în cadrul implementării strategiei Comisiei pentru simplificarea mediului de legiferare, recent actualizată – COM(2008) 712, anexa 2 la Programul legislativ și de lucru al Comisiei pentru 2009.

Comisia a identificat un număr de acte ale Consiliului care privesc politica agricolă comună și care și-au epuizat în totalitate efectele practice. Comisia nu are competența de a declara caduce acte ale Consiliului. În interesul certitudinii juridice, Comisia sugerează abrogarea de către Consiliu a actelor enumerate în prezenta propunere.

2009/0103 (CNS)

Propunere de

REGULAMENT AL CONSILIULUI

de abrogare a unor acte caduce ale Consiliului în domeniul politicii agricole comune

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 36 și 37,

având în vedere propunerea Comisiei[4],

având în vedere avizul Parlamentului European[5],

întrucât:

(1) Creșterea transparenței legislației comunitare reprezintă un element esențial al strategiei pentru o mai bună legiferare, implementată de instituțiile comunitare. În acest context, este oportună retragerea din legislația activă a acelor acte care nu mai produc efecte reale.

(2) Regulamentele și decizia enumerate în continuare, care privesc politica agricolă comună, au devenit caduce, deși, oficial, sunt încă în vigoare:

- Regulamentul (CEE) nr. 2602/69 al Consiliului din 18 decembrie 1969 privind menținerea procedurii Comitetelor de gestionare[6]. Acest regulament și-a epuizat efectele întrucât conținutul său a fost preluat de acte ulterioare;

- Regulamentul (CEE) nr. 922/72 al Consiliului din 2 mai 1972 de stabilire a normelor generale de acordare a ajutorului pentru viermi de mătase pentru anul de creștere 1972/73[7]. Acest regulament și-a epuizat efectele, întrucât s-a referit numai la anii 1972 și 1973;

- Regulamentul (CEE) nr. 3570/90 al Consiliului din 4 decembrie 1990 privind derogările aplicabile anchetelor statistice în domeniul agricol din Germania, în contextul unificării Germaniei[8]. Acest regulament și-a epuizat efectele, întrucât a fost destinat aplicării în cursul perioadei de tranziție care a urmat după unificarea Germaniei;

- Regulamentul (CE) nr. 2611/95 al Consiliului din 25 octombrie 1995 de stabilire a posibilității de acordare a unui ajutor național pentru compensarea pierderilor de venit agricol cauzate de fluctuațiile monetare din alte state membre[9]. Acest regulament și-a epuizat efectele, întrucât s-a referit la posibilitatea de a acorda un ajutor pe o perioadă de trei ani, care urma să fie notificată înainte de 30 iunie 1996;

- Regulamentul (CE) nr. 1107/2007 al Consiliului din 26 septembrie 2007 de derogare de la Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori, în ceea ce privește retragerea terenurilor din circuitul agricol pentru anul 2008[10]. Acest regulament și-a epuizat efectele, întrucât s-a referit numai la anul 2008;

- Decizia 85/360/CEE a Consiliului din 16 iulie 1985 privind restructurarea sistemului de anchete agricole din Grecia[11]. Această decizie și-a epuizat efectele, întrucât s-a referit la perioada 1986-1996.

(3) Din motive de securitate și claritate juridică, regulamentele și decizia caduce sus-menționate trebuie abrogate,

ADOPTĂ PREZENTUL REGULAMENT:

Articolul 1

Regulamentele (CEE) nr. 2602/69, (CEE) nr. 922/72, (CEE) nr. 3570/90, (CE) nr. 2611/95 și (CE) nr. 1107/2007 și Decizia 85/360/CEE se abrogă.

Articolul 2

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele[pic][pic][pic][pic][pic][pic][pic][pic][pic][pic][pic][pic]

[1] JO C 321, 31.12.2003, p. 1.

[2] JO C 30, 6.2.2009, p. 18.

[3] COM(2009) 128 final, 18.3.2009.

[4] JO C , , p. .

[5] JO C , , p. .

[6] JO L 324, 27.12.1969, p. 23.

[7] JO L 106, 5.5.1972, p. 1.

[8] JO L 353, 17.12.1990, p. 8.

[9] JO L 268, 10.11.1995, p. 3.

[10] JO L 253, 28.9.2007, p. 1.

[11] JO L 191, 23.7.1985, p. 53.